ก.ล.ต.เตรียมชงบอร์ดปรับเกณฑ์ IPO เอื้อ SME-Startup ระดมทุนในตลาดฯต้นก.ย.นี้
ก.ล.ต.เตรียมชงบอร์ดปรับเกณฑ์ IPO เอื้อ SME-Startup ระดมทุนในตลาดฯต้นก.ย.นี้
ก.ล.ต.เตรียมชงบอร์ดปรับเกณฑ์ IPO เอื้อ SME-Startup ระดมทุนในตลาดฯต้นก.ย.นี้
28 ส.ค. 2562

นางสาวรื่นวดี สุวรรณมงคล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ในช่วงต้นเดือน ก.ย.นี้ เตรียมเสนอรายละเอียดเกี่ยวกับแนวทางการปรับหลักเกณฑ์เพื่อให้ผู้ประกอบการเอสเอ็มอีและสตาร์ทอัพสามารถเข้าระดมทุนผ่านตลาดหลักทรัพย์แห่งประเทศไทย (ตลท.)
โดยมีวัตถุประสงค์เพื่ออำนวยความสะดวกให้กับผู้ประกอบการสามารถเข้าถึงแหล่งเงินทุนได้สะดวกมากขึ้น แม้ว่าเงื่อนไขจะผ่อนปรนหากเปรียบเทียบกับหลักเกณฑ์ของบริษัทที่เข้าระดมทุนในรูปแบบ IPO เข้าจดทะเบียนในตลาดหลักทรัพย์ฯ แต่ทุกขั้นตอนต้องอยู่ภายใต้เงื่อนไขที่กำหนดไว้ และเปิดเผยข้อมูลรวมถึงเรื่องความเสี่ยงให้ครบถ้วน
“ก.ล.ต.ไม่ได้มีบทบาทเรื่องกำกับอย่างเดียว แต่ต้องมีส่วนช่วยสนับสนุนตลาดทุนด้วย โดยในเร็วๆนี้ จะเสนอเรื่องแนวทางปรับเกณฑ์เพื่อเอื้อกับผู้ประกอบการเอสเอ็มอีและสตาร์ทอัพ เข้าถึงแหล่งเงินทุนในตลาดทุนได้สะดวกขึ้น เพราะเล็งเห็นถึงความสำคัญของเอสเอ็มอีที่ปัจจุบันสร้างการจ้างงานในประเทศกว่า 14 ล้านราย เป็นหนึ่งตัวแปรสำคัญขับเคลื่อนอัตราการเติบโตเศรษฐกิจไทยให้มีศักยภาพได้ในอนาคต ดังนั้นจึงจำเป็นต้องผลักดันเรื่องนี้ให้เกิดขึ้นอย่างเป็นรูปธรรม”นางสาวรื่นวดี กล่าว
นางสาวรื่นวดี กล่าวว่า ทางสำนักงาน ก.ล.ต.จะร่วมกับสมาพันธ์เอสเอ็มอีไทย เข้าร่วมงาน fintech festival 2019 ณ ประเทศสิงคโปร์  ในช่วงระหว่างวันที่ 11-15 พ.ย.นี้ ซึ่งเป็นงานสัมนาใหญ่ระดับโลก เพื่อสร้างการรับรู้ให้กับนักลงทุนต่างชาติถึงศักยภาพของผู้ประกอบการเอสเอ็มอีไทย
นอกจากนี้ สำนักงาน ก.ล.ต. มีแผนเข้าร่วมมือกับสมาคมบริษัทหลักทรัพย์ไทย (บล.) เพื่อพัฒนาและยกระดับอุตสาหกรรมหลักทรัพย์ให้ดำเนินธุรกิจอย่างมีประสิทธิภาพ ซึ่งเป็นรูปแบบการลงทุนสร้าง “Digital Infrastructure For Thailand Capital Maket” โดยนำเทคโนโลยีด้าน Blockchain Infrastructure เข้ามาช่วยสร้างความสะดวกให้กับผู้ใช้บริการและลดต้นทุนด้านบริหารจัดการให้แต่ละองค์กรด้วย